Efter en begravelse i Rostock i Tyskland fik gæsterne en uventet oplevelse, da de efterfølgende skulle have kaffe og kage på en restaurant.

13 af gæsterne måtte nemlig have lægehjælp, fordi de følte sig kvalme og svimle efter at have spist kagen.

Det viser sig, at restauranten ved et uheld har serveret en kage med hash i.

Det oplyser tysk politi ifølge AP.

En af restaurantens medarbejdere havde bedt sin 18-årige datter om at bage kagen. Hun havde både bagt en til restauranten og en til "en anden lejlighed" med hash i.

Moren til den 18-årige kom ved et uheld til at tage hashkagen fra fryseren og servere den til begravelsesselskabet.

Den 18-årige kvinde bliver nu undersøgt af politiet.